CELEX: 
Language: ro
Date: 2021-03-24 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentelor delegate (UE) nr. 1003/2013 și (UE) 2019/360 în ceea ce privește taxele anuale de supraveghere percepute de Autoritatea Europeană pentru Valori Mobiliare și Piețe de la registrele centrale de tranzacții pentru 2021

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 62 din Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe)
                  1
                prevede că veniturile Autorității Europene pentru Valori Mobiliare și Piețe (ESMA) constau în taxe plătite ESMA în cazurile specificate în legislația Uniunii, alături de contribuții din partea autorităților publice naționale, o subvenție din partea Uniunii și orice contribuție voluntară din partea statelor membre sau a observatorilor, precum și în tarife convenite pentru publicații, activități de formare și orice alt serviciu furnizat de ESMA la solicitarea expresă a uneia sau mai multor autorități competente.
            
            
               ESMA este autoritatea de supraveghere din Uniune a registrelor centrale de tranzacții, care sunt infrastructurile responsabile cu colectarea și păstrarea evidențelor referitoare la tranzacțiile cu instrumente financiare derivate și la operațiunile de finanțare prin instrumente financiare. Ca atare, ESMA autorizează registrele centrale de tranzacții și supraveghează respectarea de către acestea a cerințelor de reglementare relevante. Registrele centrale de tranzacții plătesc ESMA o taxă unică de înregistrare și o taxă anuală de supraveghere.
            
            
               Taxele plătite ESMA de către registrele centrale de tranzacții sunt calculate utilizând o metodologie stabilită în două regulamente delegate diferite, unul pentru activitatea lor legată de instrumentele financiare derivate
                  2
                și celălalt pentru activitatea lor legată de operațiunile de finanțare prin instrumente financiare
                  3
               . Regulamentele delegate menționate au fost adoptate de Comisie în urma avizului tehnic al ESMA și s-au bazat pe principiile prevăzute la articolul 72 din Regulamentul privind infrastructura pieței europene
                  4
                (EMIR) și la articolul 11 din Regulamentul privind transparența operațiunilor de finanțare prin instrumente financiare
                  5
                (SFTR): 
            
            
               –Taxele plătite trebuie să acopere integral cheltuielile ESMA necesare înregistrării, recunoașterii și supravegherii registrelor centrale de tranzacții și 
            
            
               –Cuantumul taxei percepute de la un registru central de tranzacții trebuie să fie proporțional cu cifra de afaceri a registrului central de tranzacții respectiv. Mai mult, în cazul EMIR, colegiuitorii au inclus în modificările introduse prin Regulamentul (UE) 2019/834 (EMIR REFIT)
                  6
                precizarea conform căreia cuantumul taxei aplicate unui registru central de tranzacții trebuie să acopere toate costurile administrative rezonabile suportate de ESMA în legătură cu înregistrarea registrului și cu activitatea de supraveghere desfășurată de ESMA.
            
            
               De la 1 ianuarie 2021, situația din UE s-a schimbat în mod semnificativ în ceea ce privește registrele centrale de tranzacții. Doar două din cele patru registre centrale de tranzacții care își aveau sediul în Regatul Unit înainte de 1 ianuarie 2021 și-au transferat activitățile în UE și continuă să își furnizeze serviciile în Uniune. Pentru a face acest lucru, au creat noi entități stabilite în UE. 
            
            
               Aceste noi registre centrale de tranzacții și-au început efectiv activitatea în Uniune în luna ianuarie 2021. Pentru a se asigura că aceste registre plătesc o taxă de supraveghere proporțională cu cifra lor de afaceri reală realizată în UE pentru anul acesta, Comisia propune includerea unui nou articol cu privire la taxele plătite de registrele centrale de tranzacții către ESMA în fiecare dintre cele două regulamente delegate, și anume Regulamentul delegat (UE) nr. 1003/2013 și Regulamentul delegat (UE) 2019/360. Acest nou articol ar trebui să prevadă o perioadă de referință specifică pentru calcularea cifrei de afaceri aplicabile care trebuie utilizată la calcularea taxelor anuale plătite de registrele centrale de tranzacții către ESMA în 2021, astfel încât să se reflecte mai bine schimbările apărute în ceea ce privește situația registrelor centrale de tranzacții din UE. 
            
            
               2.CONSULTĂRI ÎNAINTEA ADOPTĂRII ACTULUI
            
            
               Aspecte procedurale
            
            
               În noiembrie 2020, ESMA a solicitat Comisiei să modifice metodologia de calculare a taxelor anuale plătite de registrele centrale de tranzacții către ESMA în 2021. ESMA a propus modificarea perioadei de referință pentru calcularea cifrei de afaceri aplicabile a registrelor centrale de tranzacții, înlocuind anul 2020 cu perioada ianuarie - iunie 2021. 
            
            
               Între 22 decembrie 2020 și 11 ianuarie 2021, Comisia a consultat prin procedură scrisă Grupul de experți al Comitetului european pentru valori mobiliare (EGESC). EGESC este format din reprezentanți ai statelor membre, ai Băncii Centrale Europene, ai Secretariatului Comisiei pentru afaceri economice și monetare din cadrul Parlamentului European și ai ESMA. Membrii EGESC au fost, în general, de acord cu abordarea propusă și nu a fost ridicată nicio obiecție majoră, cu toate că o serie de state membre au propus idei alternative pentru abordarea situației. Un stat membru și-a exprimat îngrijorarea cu privire la calendarul de modificare a metodologiei, care ar trebui să intre în vigoare în 2021, același an în care ar urma să se aplice. Cu toate acestea, consecințele neintroducerii modificărilor propuse justifică necesitatea modificării urgente a metodologiei de calculare a taxelor anuale care trebuie plătite de registrele centrale de tranzacții în 2021. 
            
            
               Mai mult, prezentul act delegat a fost publicat pentru obținerea de feedback din partea publicului, în conformitate cu Orientările privind o mai bună legiferare, de la 9 februarie 2021 până la 9 martie 2021. Comisia nu a primit feedback cu privire la proiectul de act delegat propus. 
            
            
               3.ELEMENTELE JURIDICE ALE ACTULUI DELEGAT
            
            
               Articolul 1 stabilește taxa anuală de supraveghere pentru 2021 care trebuie plătită de registrele centrale de tranzacții pentru activitatea lor în temeiul EMIR. 
            
            
               Articolul 2 stabilește taxa anuală de supraveghere pentru 2021 care trebuie plătită de registrele centrale de tranzacții pentru activitatea lor în temeiul SFTR.
            
            
               Articolul 3 prevede data intrării în vigoare a actului. 
            
            
               4.EVALUAREA IMPACTULUI
            
         
         
            
               Obiectivul modificărilor propuse este de a aloca taxele între registrele centrale de tranzacții individuale în așa fel încât să se respecte principiul proporționalității consacrat în EMIR și în SFTR, permițând în același timp ESMA să asigure recuperarea tuturor costurilor legate de supravegherea registrelor centrale de tranzacții. Următoarele trei alternative au fost luate în considerare ca posibile soluții:
            
            
               (1)să se adune cifra de afaceri aplicabilă generată de noile registre centrale de tranzacții din Uniune cu cifra de afaceri aplicabilă a registrelor centrale de tranzacții cu sediul în Regatul Unit din cadrul acelorași grupuri;
            
            
               (2)să se schimbe perioada de referință a cifrei de afaceri aplicabile, înlocuind ianuarie-decembrie 2020 cu ianuarie-iunie 2021;
            
            
               (3)nicio modificare a normelor existente care se bazează pe articolul 3 alineatul (2) din Regulamentul delegat (UE) nr. 1003/2013 și pe articolul 2 alineatul (4) din Regulamentul delegat (UE) 2019/360 și care îi permit ESMA să extrapoleze cifra de afaceri aplicabilă pe baza valorilor calculate pentru numărul de luni în care registrul central de tranzacții a avut activitate în anul (n-1) la întregul an (n-1), în cazul în care registrul central de tranzacții nu a avut activitate de-a lungul întregului an.
            
            
               Prima opțiune este problematică, deoarece nu reflectă în mod corespunzător principiul proporționalității în cazurile în care activitatea registrului central de tranzacții din Regatul Unit a fost transferată doar parțial sau nu a fost transferată deloc în UE, restul activității rămânând în Regatul Unit. Însumarea datelor de la registrele centrale de tranzacții din Uniune cu datele de la filialele lor din Regatul Unit ar putea, într-adevăr, avea ca rezultat volume mai mari decât activitatea reală a noilor registre centrale de tranzacții din Uniune. Mai mult, registrele centrale de tranzacții din Uniune și-ar putea exprima îngrijorarea cu privire la furnizarea către ESMA, în calitate de autoritate europeană de supraveghere, a unor informații despre veniturile filialelor lor din Regatul Unit care sunt situate, de la 1 ianuarie 2021, într-o țară terță. De asemenea, este neclar dacă această abordare ar fi întrutotul conformă cu formularea actuală a dispozițiilor. Din cauza acestor aspecte, opțiunea în cauză nu asigură într-o măsură suficientă proporționalitatea și a fost, prin urmare, respinsă. 
            
            
               Cea de a treia opțiune prezintă, de asemenea, probleme în ceea ce privește principiul proporționalității. Dacă transferul de activități de la registrele centrale de tranzacții din Regatul Unit către noile registre centrale de tranzacții înregistrate în Uniune nu a avut loc decât la 1 ianuarie 2021, o extrapolare bazată pe cifra de afaceri (inexistentă sau scăzută) din 2020 nu va oferi o estimare adecvată a activității pentru 2021. În scenariul descris, pentru a recupera integral taxele de supraveghere ale ESMA, ar trebui ca registrele centrale de tranzacții active în UE înainte de 1 ianuarie 2021 să fie taxate într-un mod disproporționat, acestea ajungând să plătească aproape toată taxa de supraveghere anuală în 2021, chiar dacă este posibil ca ele să nu genereze totalul costurilor de supraveghere suportate de ESMA în 2021. În practică, având în vedere proiectul de buget al ESMA pentru 2021
                  7
               , care estimează taxele percepute de la registrele centrale de tranzacții la peste 3,6 milioane EUR, în absența unei modificări a Regulamentelor delegate (UE) nr. 1003/2013 și (UE) 2019/360, cele două noi registre centrale de tranzacții ar plăti o taxă anuală totală de 60 000 EUR fiecare (incluzând atât activitatea lor legată de instrumentele financiare derivate, cât și activitatea lor legată de operațiunile de finanțare prin instrumente financiare); cele 3,5 milioane EUR rămase ar trebui să fie plătite de cele două registre centrale de tranzacții active în Uniune înainte de 1 ianuarie 2021. Altminteri, bugetul estimat al ESMA pentru supravegherea registrelor centrale de tranzacții ar trebui să fie redus în mod semnificativ, ceea ce ar avea probabil un impact pe termen mai lung după 2021 și ar prezenta un risc de supraveghere inadecvată din cauza lipsei resurselor de supraveghere. 
            
            
               Prin urmare, această opțiune prezintă deficiențe considerabile pentru scenariul descris în ceea ce privește proporționalitatea și supravegherea adecvată a registrelor centrale de tranzacții. 
            
            
               În sfârșit, a doua opțiune nu prezintă aceleași dezavantaje ca opțiunile 1 și 3. Această opțiune a fost aleasă din următoarele motive:
            
            
               (i) se bazează pe datele din anul curent, care reflectă cota de piață reală după Brexit;
            
            
               (ii) reflectă noua distribuție a clienților după Brexit, în cadrul căreia este posibil ca registrele centrale de tranzacții să nu aibă un succesor în UE, iar clienții lor să trebuiască să migreze către alte registre centrale de tranzacții din Uniune;
            
            
               (iii) abordarea utilizării datelor din perioada ianuarie - iunie a fost folosită în cadrul regimurilor aplicabile registrelor centrale de tranzacții în temeiul EMIR și al SFTR atunci când acestea au intrat în vigoare pentru prima dată și, prin urmare, nu existau date din anul (n­1) pe care să se bazeze estimările (2014, în cazul EMIR, respectiv 2020, în cazul SFTR). Ca atare, există un precedent care să susțină această abordare.
            
            
               5.IMPLICAȚIILE BUGETARE ALE ACTULUI DELEGAT
            
            
               În conformitate cu articolul 62 din Regulamentul privind ESMA, cu articolul 72 din EMIR și cu articolul 11 din SFTR, taxele plătite către ESMA de registrele centrale de tranzacții din Uniune fac parte din bugetul ESMA și ar trebui stabilite la un nivel care să îi permită ESMA să își acopere integral cheltuielile necesare înregistrării și supravegherii registrelor centrale de tranzacții. 
            
            
               Cu toate acestea, modificările propuse ale Regulamentelor delegate (UE) nr. 1003/2013 și (UE) 2019/360 nu ar trebui să aibă implicații bugetare pentru ESMA și nici un efect nejustificat asupra registrelor centrale de tranzacții. Astfel cum s-a explicat mai sus, modificările respective vor permite distribuirea taxelor între registrele centrale de tranzacții din Uniune proporțional cu cifra lor de afaceri. 
            
            
               Modificările propuse nu vor afecta subvenția din partea Uniunii, introdusă în bugetul general al Uniunii Europene (secțiunea referitoare la Comisie), pe care o primește ESMA ca parte din veniturile sale în conformitate cu articolul 62 alineatul (1) litera (b) din Regulamentul (UE) nr. 1095/2010. 
            
            
               REGULAMENTUL DELEGAT (UE) …/… AL COMISIEI
            
            
               din 24.3.2021
            
            
               de modificare a Regulamentelor delegate (UE) nr. 1003/2013 și (UE) 2019/360 în ceea ce privește taxele anuale de supraveghere percepute de Autoritatea Europeană pentru Valori Mobiliare și Piețe de la registrele centrale de tranzacții pentru 2021
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții
                  8
               , în special articolul 72 alineatul (3),
            
            
               având în vedere Regulamentul (UE) 2015/2365 al Parlamentului European și al Consiliului din 25 noiembrie 2015 privind transparența operațiunilor de finanțare prin instrumente financiare și transparența reutilizării și de modificare a Regulamentului (UE) nr. 648/2012
                  9
               , în special articolul 11 alineatul (2),
            
            
               întrucât:
            
            
               (1)Taxele plătite către ESMA de registrele centrale de tranzacții sunt calculate utilizând o metodologie stabilită în Regulamentele delegate (UE) nr. 1003/2013 și (UE) 2019/360. Perioada de referință pentru cifra de afaceri aplicabilă în regulamentele delegate respective este anul anterior anului în care sunt plătite veniturile.
            
            
               (2)La 1 februarie 2020, Regatul Unit s-a retras din Uniunea Europeană și din Comunitatea Europeană a Energiei Atomice. În conformitate cu perioada de tranziție prevăzută la articolul 126 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, dreptul Uniunii a încetat să se aplice Regatului Unit și pe teritoriul acestuia de la 31 decembrie 2020.
            
            
               (3)Două registre centrale de tranzacții stabilite în Regatul Unit au transferat o parte din serviciile și activitățile lor în Uniune, pentru a putea continua să furnizeze servicii și activități contrapărților stabilite în Uniune. Acest lucru a modificat în mod semnificativ numărul de registre centrale de tranzacții active în Uniune. 
            
            
               (4)Noile registre centrale de tranzacții din Uniune și-au început efectiv activitatea în Uniune în luna ianuarie 2021, nivelul activității lor în anul 2020 fiind aproape inexistent. Prin urmare, taxa lor anuală de supraveghere pentru 2021 ar fi neglijabilă, cu toate că este probabil ca activitățile lor să fie semnificative. Pentru a se asigura că plătesc o taxă proporțională cu cifra lor de afaceri reală din Uniune, ar trebui ca taxa lor anuală de supraveghere pentru 2021 să fie calculată pe baza cifrei lor de afaceri aplicabile în prima jumătate a anului 2021. 
            
            
               (5)Pentru a permite ESMA ca, în 2021, să perceapă taxe de la registrele centrale de tranzacții în mod proporționat, acoperindu-și în același timp toate costurile legate de supravegherea acestor registre, trebuie modificată perioada de referință pentru calcularea taxelor anuale plătite către ESMA de registrele centrale de tranzacții în anul 2021. Deoarece registrele centrale de tranzacții relevante sunt înregistrate la ESMA atât în temeiul Regulamentului (UE) nr. 648/2012, cât și al Regulamentului (UE) 2015/2365, modificările respectivei perioade de referință ar trebui să fie efectuate în același timp. 
            
            
               (6)Prin urmare, Regulamentele delegate (UE) nr. 1003/2013 și (UE) 2019/360 ar trebui modificate în consecință. 
            
            
               (7) Pentru a facilita imediat desfășurarea cu eficacitate și eficiență a activității de supraveghere și de asigurare a respectării normelor, prezentul regulament ar trebui să intre în vigoare de urgență,
            
            
               ADOPTĂ PREZENTUL REGULAMENT:
            
            
               Articolul 1 
               Modificarea Regulamentului delegat (UE) nr. 1003/2013
            
            
               Se introduce următorul articol 15a în Regulamentul delegat (UE) nr. 1003/2013:
            
            
               „Articolul 15a 
               Taxa anuală de supraveghere pentru 2021 aplicabilă registrelor centrale de tranzacții care erau înregistrate la 31 decembrie 2020
            
            
               (1)Registrelor centrale de tranzacții deja înregistrate la ESMA la 31 decembrie 2020 li se aplică o taxă anuală de supraveghere pentru 2021 calculată în conformitate cu articolul 7. Cu toate acestea, în sensul articolului 7 alineatul (2) litera (c), cifra de afaceri aplicabilă a registrelor centrale de tranzacții se calculează în conformitate cu alineatul (2).
            
            
               (2)În sensul alineatului (1), cifra de afaceri aplicabilă a unui registru central de tranzacții este egală cu suma obținută prin adunarea unei treimi din fiecare dintre următoarele elemente:
            
            
               (a)veniturile generate de funcțiile de bază de colectare și păstrare la nivel central a evidențelor referitoare la instrumentele financiare derivate ale registrului central de tranzacții în perioada 1 ianuarie 2021-30 iunie 2021, împărțite la veniturile totale generate de funcțiile de bază de colectare și păstrare la nivel central a evidențelor referitoare la instrumentele financiare derivate ale tuturor registrelor centrale de tranzacții înregistrate în perioada 1 ianuarie 2021-30 iunie 2021;
            
            
               (b)numărul de tranzacții raportate registrului central de tranzacții în perioada 1 ianuarie 2021-30 iunie 2021 împărțit la numărul total de tranzacții raportate tuturor registrelor centrale de tranzacții înregistrate în perioada 1 ianuarie 2021-30 iunie 2021;
            
            
               (c)numărul de tranzacții înregistrate aflate în derulare la 30 iunie 2021 împărțit la numărul total de tranzacții înregistrate aflate în derulare la 30 iunie 2021 în toate registrele centrale de tranzacții înregistrate.
            
         
         
            
               (3)Cuantumul taxei anuale de supraveghere menționate la alineatul (1) se reduce cu orice sumă deja plătită de registrul central de tranzacții în temeiul articolului 11 alineatul (1) înainte de [OP: vă rugăm să introduceți data intrării în vigoare a prezentului regulament].
            
            
               În cazul în care suma deja plătită de un registru central de tranzacții în temeiul articolului 11 alineatul (1) înainte de [OP: vă rugăm să introduceți data intrării în vigoare a prezentului regulament] este mai mare decât taxa anuală de supraveghere calculată în conformitate cu alineatul (1), ESMA rambursează diferența registrului central de tranzacții.
            
            
               (4)Prin derogare de la articolul 11 alineatul (1), taxa anuală de supraveghere pentru 2021 aplicabilă registrelor centrale de tranzacții menționată la alineatul (1) este scadentă la 31 octombrie 2021.
            
            
               (5)ESMA transmite factura pentru taxa anuală de supraveghere pentru 2021 registrelor centrale de tranzacții menționate la alineatul (1) cu cel puțin 30 de zile înainte de data plății.
            
            
               (6)Atunci când devin disponibile conturile auditate pentru 2021, registrele centrale de tranzacții menționate la alineatul (1) raportează ESMA indicatorii menționați la articolul 3 alineatul (1) pentru 2021.
            
            
               Registrelor centrale de tranzacții li se percepe orice diferență între taxa anuală de supraveghere pentru 2021 plătită efectiv și taxa anuală de supraveghere care ar fi fost datorată pentru 2021 dacă la calcularea cifrei de afaceri aplicabile s-ar fi ținut cont de indicatorii raportați în temeiul primului paragraf.
            
            
               ESMA trimite factura pentru orice plată suplimentară în temeiul celui de al doilea paragraf cu cel puțin 30 de zile înainte de termenul de plată respectiv.”
            
            
               Articolul 2 
               Modificarea Regulamentului delegat (UE) nr. 2019/360
            
            
               Se introduce următorul articol 15a în Regulamentul delegat (UE) nr. 2019/360:
            
            
               „Articolul 15a 
               Taxa anuală de supraveghere pentru 2021 aplicabilă registrelor centrale de tranzacții care erau înregistrate la 31 decembrie 2020
            
            
               (1)Registrelor centrale de tranzacții deja înregistrate la ESMA la 31 decembrie 2020 li se aplică o taxă anuală de supraveghere pentru 2021 calculată în conformitate cu articolul 6. Cu toate acestea, în sensul articolului 6 alineatul (2) litera (b), cifra de afaceri aplicabilă registrelor centrale de tranzacții se calculează în conformitate cu alineatul (2).
            
            
               (2)În sensul alineatului (1), cifra de afaceri aplicabilă registrului central de tranzacții este suma dintre:
            
            
               –veniturile generate de funcțiile de bază de colectare și păstrare la nivel central a evidențelor referitoare la SFT în perioada 1 ianuarie 2021 - 30 iunie 2021 și
            
            
               –veniturile aplicabile provenite din serviciile auxiliare ale registrului central de tranzacții în conformitate cu articolul 2 alineatele (1) și (2), în perioada 1 ianuarie 2021 - 30 iunie 2021,
            
            
               împărțită la suma dintre:
            
            
               –veniturile totale generate de funcțiile de bază de colectare și păstrare la nivel central a evidențelor referitoare la SFT în perioada 1 ianuarie 2021 - 30 iunie 2021 ale tuturor registrelor centrale de tranzacții înregistrate și
            
            
               –veniturile aplicabile provenite din serviciile auxiliare în conformitate cu articolul 2 alineatele (1) și (2) în perioada 1 ianuarie 2021-30 iunie 2021 ale tuturor registrelor centrale de tranzacții înregistrate.
            
            
               (3)Cuantumul taxei anuale de supraveghere menționate la alineatul (1) se reduce cu orice sumă deja plătită de registrul central de tranzacții în temeiul articolului 10 alineatul (1) înainte de [OP vă rugăm să introduceți data intrării în vigoare a prezentului regulament].
            
            
               În cazul în care suma deja plătită de un registru central de tranzacții în temeiul articolului 10 alineatul (1) înainte de [OP: vă rugăm să introduceți data intrării în vigoare a prezentului regulament] este mai mare decât taxa anuală de supraveghere calculată în conformitate cu alineatul (1), ESMA îi rambursează diferența registrului central de tranzacții.
            
            
         
         
            
               (4) Prin derogare de la articolul 10 alineatul (1), taxa anuală de supraveghere pentru 2021 aplicabilă registrelor centrale de tranzacții menționată la alineatul (1) este scadentă la 31 octombrie 2021.
            
            
               (5)ESMA transmite factura pentru taxa anuală de supraveghere pentru 2021 registrelor centrale de tranzacții menționate la alineatul (1) cu cel puțin 30 de zile înainte de data plății.
            
            
               (6)Atunci când devin disponibile conturile auditate pentru 2021, registrele centrale de tranzacții menționate la alineatul (1) raportează ESMA indicatorii menționați la articolul 2 alineatul (3) pentru 2021.
            
            
               Registrelor centrale de tranzacții li se percepe orice diferență între taxa anuală de supraveghere pentru 2021 plătită efectiv și taxa anuală de supraveghere care ar fi fost datorată pentru 2021 dacă la calcularea cifrei de afaceri aplicabile s-ar fi ținut cont de indicatorii raportați în temeiul primului paragraf.
            
            
               ESMA trimite factura pentru orice plată suplimentară în temeiul celui de al doilea paragraf cu cel puțin 30 de zile înainte de termenul de plată respectiv.”
            
            
               Articolul 3 
               Intrare în vigoare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 24.3.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 331, 15.12.2010, p. 84.
               
               
                  
                     (2)
                  
                        Regulamentul delegat (UE) nr. 1003/2013 al Comisiei din 12 iulie 2013 de completare a Regulamentului (UE) nr. 648/2012 al Parlamentului European și al Consiliului cu privire la taxele aplicate registrelor centrale de tranzacții de Autoritatea europeană pentru valori mobiliare și piețe.
               
               
                  
                     (3)
                  
                        Regulamentul delegat (UE) 2019/360 al Comisiei din 13 decembrie 2018 de completare a Regulamentului (UE) 2015/2365 al Parlamentului European și al Consiliului cu privire la taxele aplicate registrelor centrale de tranzacții de Autoritatea Europeană pentru Valori Mobiliare și Piețe.
               
               
                  
                     (4)
                  
                        Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții.
               
               
                  
                     (5)
                  
                        Regulamentul (UE) 2015/2365 al Parlamentului European și al Consiliului privind transparența operațiunilor de finanțare prin instrumente financiare și transparența reutilizării.
               
               
                  
                     (6)
                  
                        JO L 141, 28.5.2019, p. 42.
               
               
                  
                     (7)
                  
                        P. 54, 
                  Programul de lucru anual al ESMA pentru 2021
                  .
               
               
                  
                     (8)
                  
                        JO L 201, 27.7.2012, p. 1. 
               
               
                  
                     (9)
                  
                        JO L 337, 23.12.2015, p. 1.